Iri' xo' xec pin na.
Oro taramaxicon nuxut pain ca judeu urut ma',
maji ta,
paca' ac cacain na xiricon Caifás ma',
an mao ac cocon na Jeju pain xiricon taramaxicon nucucun oro romano.
Ane om corom caca ne.
Tomi' ca' xucucun:
Mo ta corom mama' xin xiricon tatirim cwa',
em' pin ac iri' tara,
om ac ne tara ca na capari' pain ca cao' xin carawa nein ca tomi' querec te nexi' pain xec nein Páscoa ca' nana.
Je ca hwerehwet to ca' cacain xiricon taramaxicon.
Hwet qui' ac ca na Pilatos.
Xut hwet ac tococwa na,
tomi' querec ac tococwa na:
Pan tem na hun co cwa' ra?
Ma' carawa ca ara ca quem na ca tomi' querec tococwa ma'.
Mo xi om pan tem ca,
om xi o mi' urut pum con ta ac cocon na.
An mao pan jun ta ac tococwa na.
Tomi' querec pan jun,
am mam' hwein ca pan tem wa con.
Win ne ca ara taxipa' hwe pain ca tomi' xo' xujuhu' pain ca taramaxicon nuhu' ma',
pain ca judeu hwe ma' ac tococwa na.
Om na,
to' pa' pan jun ta ac cocon na.
Om ca to' pa' pin ac urut con.
Xi tomi' narain ho' ara cacaparut pain ca to' pa' wa wari' oro win taramaxicon hwe pain ca romano hwe ma' nonon.
Tomi' nanain i ma',
ma' ta hwet pin ne ca wara tomi' pe nucun Jeju pane,
pain ca tomi' mi' cain ca mi' pin ta' nucun pain ca tatatain mi' xun cocon pain pana.
Corom mami' ac cain xiricon na Pilatos.
Harahap je con Jeju ta ac tococwa na oro wari' nucun.
Tomi' querec ac con na:
Wum co iri' taramaxicon nucucun oro judeu cwa' ra non.
Tara pum ac con na Jeju.
Ca tomi' querec mapa' ma',
maqui' nain ca coromicat nem ra?
Maqui' non xucun wari' ra na ca tomi' con ma'.
Xi judeu ta' ta ac ca na Pilatos.
Wiricoco ara xi' nana oro win ma' nem cocon oro taramaxicon nucucun oro sacerdote co o mi' nanapa' pum ta ac con na.
Ma' carawa ca ara ma quem ac con na.
Om na,
pain ca taramaxicon ta' ca',
om ca an xiho' toton oro taramaxicon pain macan' ca' ac con na.
Mo xi an xiho' toton oro taramaxicon pain macan' ca',
quep xiho' ac cacapa' xira co taxipa' ta'.
Narain ho' xirarapa' cocon oro taramaxicon nucucun oro judeu pain ca quep xim cacapa'.
Ane om an xiho' toton oro taramaxicon pain macan' ca' ne na ca tomi' con ma'.
Je ca tomi' xim ca',
taramaxicon ma ma' ira ac con na.
Wum co tomi' pan nain i ma' ira,
pain ca taramaxicon ma mapa' ma' ac con na.
Je ca pan' ne ca pije' ne pane,
je ca maqui' tain macan' pane.
Tomi' hwet toton pain oro ca iri'o' wa oro wari' ta ina pane.
Taraju wet nanapa' oro wari' co param nanain ca iri'o' wa quem na ca tomi' ca Jeju.
Ma' tara wari' co taxi' nain ca iri'o' wa ra na ca tomi' querec ca Pilatos.
Tomi' iri nain i ma' Pilatos ne,
hwet mao mami' ac ca na,
tomi' ac cocon na oro taramaxicon nuxut pain ca judeu urut ca'.
Om ca mam' camain' tain ca pan tem wa con ta nonon.
Taraju wet xine e' ac cocon na.
Pain oro cawaxi' pain xec nein Páscoa pane,
param taxipa' mahu' pain ca pa hwet mi' xuhu' con wari' co tao' pe wa pain xirinain ca tao' to tao' to to wa ca'.
Je ca tomi' xuhu' pain xocori ca' quem.
Param mahu' pain ca pa hwet mi' xuhu' con co cwa' co taramaxicon ne hwe pain ca judeu hwe ma' ra na ca tomi' querec tococwa ma'.
Merem ac caca na:
Om na,
noc urut con co ma' ta!
Param urut con Barrabás ma'.
Pa hwet mi' xut con Barrabás ta,
ac i ma' na ca merem nucucun.
Barrabás ma',
iri' caxicon pije' na,
om ca tomi' ha' camain' cocon oro taramaxicon.